ΓΡΑΠΤΗ ΕΡΩΤΗΣΗ E-1844/96 υποβολή: Gerardo Fernαndez-Albor (PPE) προς την Επιτροπή (5 Iουλίου 1996)

Θέμα: Ικανότητα απορρόφησης των διαρθρωτικών ενισχύσεων από ορισμένα κράτη μέλη

Ο Πρόεδρος του Ελεγκτικού Συνεδρίου σε παρέμβασή του σε συμπόσιο που πραγματοποιήθηκε στην έδρα του Ευρωπαϊκού Κοινοβουλίου στο Στρασβούργο κατά τη διάρκεια πρόσφατης περιόδου συνόδου, υποστήριξε ότι η πείρα έχει καταδείξει πώς το ύψος των διαρθρωτικών ενισχύσεων που μπορεί να απορροφήσει μια χώρα δεν υπερβαίνει το 5% του ΑΕΠ. Τούτο ισχύει ιδίως όσον αφορά τις διαρθρωτικές ενισχύσεις για την Ευρώπη του Νότου.

Στην κοινοτική αυτή περιφέρεια, δεν κατέστη δυνατή η υλοποίηση συγκεκριμένων σχεδίων για τα οποία είχαν πέρυσι προβλεφθεί διαρθρωτικές ενισχύσεις της τάξεως των 23.000 εκατομμυρίων Ecu, γεγονός που οφείλεται στις υφιστάμενες αδυναμίες απορρόφησης των πόρων στις χώρες αυτές, των οποίων οι αρχές δεν είναι σε θέση να ανταποκριθούν θετικά σε αυτόν τον τομέα.

Θα μπορούσε η Επιτροπή, εν όψει της σοβαρότητας που συνεπάγεται μια τέτοια αδυναμία για την επίτευξη των αναπτυξιακών στόχων στους οποίους αποβλέπουν οι εν λόγω διαρθρωτικές ενισχύσεις, να διευκρινίσει κατά πόσο τα λεχθέντα από τον Πρόεδρο του Ελεγκτικού Συνεδρίου ανταποκρίνονται προς τα πράγματα και να αναφέρει τη δική της θέση και τις λύσεις που θεωρεί δυνατές σ'αυτό το πεδίο;

Απάντηση της κ. Wulf-Mathies εξ ονόματος της Επιτροπής (16 Σεπτεμβρίου 1996)

Η Επιτροπή υπογραμμίζει ότι την εν λόγω χρονική περίοδο προγραμματισμού (1994-1999), οι πόροι που διατέθηκαν από τα διαρθρωτικά ταμεία δεν υπερβαίνουν σε κανένα κράτος μέλος το κατώφλι του 5% του Ακαθάριστου Εσωτερικού Προϊόντος (ΑΕΠ). Πράγματι, οι χώρες που αποκόμισαν τα μεγαλύτερα οφέλη είναι η Ελλάδα, για την οποία οι διαρθρωτικές ενισχύσεις της Κοινότητας αντιπροσωπεύουν κατά μέσο όρο το 3,7% του ΑΕΠ της, η Ιρλανδία με αντίστοιχο ποσοστό 2,6%, η Πορτογαλία με 4% και η Ισπανία με 1,8%.

Η Επιτροπή πιστεύει ότι το ποσό ύψους 23 000 εκατ. ECU, για το οποίο κάνει αναφορά το Αξιότιμο Μέλος του Κοινοβουλίου, αναφέρεται περισσότερο στο «υπόλοιπο προς εκκαθάριση» του συνόλου των υποχρεώσεων που ανέλαβαν τα διαρθρωτικά ταμεία, ανεξαρτήτως των κρατών μελών, των στόχων και των χρονικών περιόδων προγραμματισμού. Το εν λόγω υπόλοιπο δεν αποδεικνύει την ύπαρξη κάποιου σημαντικού προβλήματος απορρόφησης των ενισχύσεων των διαρθρωτικών ταμείων.

Οι ετήσιες εκθέσεις των διαρθρωτικών ταμείων που καταρτίζει η Επιτροπή περιγράφουν με λεπτομέρειες τόσο την κατανομή όσο και τη χρήση των κοινοτικών πόρων που διατέθηκαν στα διαρθρωτικά ταμεία, συμπεριλαμβανομένου του ρυθμού απορρόφησής τους ανά έτος, στόχο και κράτος μέλος.

Παρά ταύτα, αναφορικά με τις περιφέρειες του στόχου αριθ. 1 και, ιδιαίτερα, αναφορικά με τις περιφέρειες των κρατών μελών του Νότου, η Επιτροπή θέλει να τονίσει ότι εξαιρώντας την καθυστέρηση που σημειώθηκε το 1994 και το 1995 στην Ιταλία στην εκτέλεση του Κοινοτικού Πλαισίου Στήριξης, οι υπόλοιπες περιφέρειες απορρόφησαν με το παραπάνω τις αντίστοιχες ετήσιες πιστώσεις του 1994 και του 1995. Πρόκειται για την περίπτωση της Ελλάδας, της Ισπανίας και της Πορτογαλίας όπου, προς το παρόν, δεν έχουν διαπιστωθεί προβλήματα ικανότητας απορρόφησης των ενισχύσεων.

Σε αυτό το στάδιο, η Επιτροπή διαπιστώνει ότι οι φόβοι που εξέφρασε το Αξιότιμο Μέλος του Κοινοβουλίου δεν είναι βάσιμοι.